GPS ditumbuh dikena minta semua hak Sarawak
TERIMA KASIH… Datuk Amar Michael Manyin Jawong (dua kiba) nyuaka tepa ngagai Dato Sri Alexander NantaLinggi (tiga kanan) sereta diperatika ADUN Tebedu Dr Simon Sinang Bada (kanan) enggau ADUN Bukit SimujaJohn Ilus (kiba). SERIAN: Pengawa numbuhka Gabungan Parti Sarawak (GPS) nya chara ke sigi endang patut amat ngambika ulih dikena minta semua hak Sarawak, ku Seketeri Besai GPS Dato Sri Alexander Nanta Linggi. Ku iya, mayuh amat ubah ba landskap politik menua berengkah ari lima taun ke udah nyengkaum empat parti ba Sarawak ngaga pemutus pansut ari Barisan Nasional (BN) sereta numbuhka serakup baru iya nya GPS. “Kami ngaga pemutus ke beguna amat pengudah Pengawa Bepilih Besai Ke-14 (PRU-14) ba taun 2018 sereta numbuhka GPS ke bisi dipeda chara pemadu manah. “Enti kitai meratika gaya ke bisi nyadi diatu, ulih dikumbai GPS ba platform ke betul sereta pemadu manah laban kitai ulih mansutka penemu lebih mayuh agi dikena nentuka utai ke pemadu manah ungkup Sarawak,” ku Kaban Parlimen Kapit nya. Iya mansutka jaku munyi nya maya pengerami bejadi Aum Besai Sekali Tiga Taun Parti Pesaka Bumiputera Bersatu (PBB) Tebedu kena Hari Minggu ke udah. Kena 12 Jun 2018, empat parti besai ba Sarawak iya nya PBB, Parti Rakyat Sarawak (PRS), Parti Demokratik Progresif (PDP) enggau Parti Rakyat Bersatu Sarawak (SUPP) madahka diri pansut ari BN sereta numbuhka serakup baru iya nya GPS. Pengawa numbuhka GPS nya dipadahka Premier Sarawak Datuk Patinggi Tan Sri Abang Johari Tun Openg pengudah aum spesial ke diatur ba Indu Opis PBB, Jalan Bako, Kuching maya pagi hari ke sama. Nanta ti mega Seketeri Besai PBB madahka, pemenang besai Perintah GPS bulih 78 ari 92 kerusi maya Pengawa Bepilih Besai Nengeri Ke-12 (PRN-12) mandangka rayat Sarawak nyukung parti lokal enti disbandingka enggau parti bukai ari Semenanjung Malaysia. “Kebuah baka nya laban pemenang besai ulih ngasuh sada Sarawak lebih ingar agi sereta dipebasaka ba tikas Perintah Besai. “Pemenang nya pemujur ke besai amat reti taja pan mayuh bengkah strategi enggau propaganda ke dikena mayuh bengkah parti lokal nginti undi,” ku iya. Ba maya ke sama iya mega madahka sayap Pesaka PBB lama amat udah mengkang baka nya nyadi platform politik ngagai raban bansa Dayak ba Sarawak. Sama bisi enggau maya pengerami nya Kaban Kunsil Nengeri (ADUN) Tebedu Dr Simon Sinang Bada, Datuk Amar Michael Manyin Jawong, ADUN Bukit Semuja John Ilus enggau Seketeri Politik Premier Sarawak John Nyigor. 
See author's posts
